## L’IVC convoca les ajudes a la producció audiovisual per valor de 6,7 milions d’euros

*** La xifra podria augmentar en 958.151 euros, condicionat a la firma del conveni entre l’IVC i el Ministeri de Cultura per al foment de l’audiovisual en llengües cooficials
* El termini per a enviar les sol·licituds per via telemàtica és de deu dies hàbils i conclou el 10 d’octubre**

La Conselleria d’Educació, Cultura, Universitats i Ocupació, a través de l’Institut Valencià de Cultura, ha convocat les subvencions per a la producció d’obres audiovisuals en la Comunitat Valenciana per valor de 6.700.000 euros per als exercicis 2025, 2026 i 2027.

La resolució de la convocatòria s’ha publicat en el *Diari Oficial de la Generalitat Valenciana* (DOGV) del 25 de setembre de 2025 i es pot consultar en la pàgina web de l’IVC. El termini de presentació de sol·licituds serà de 10 dies hàbils des de l’endemà de la publicació de la convocatòria en el DOGV, per la qual cosa el termini conclou el divendres 10 d’octubre.

Està prevista la possibilitat de fixar una quantia addicional màxima de fins a 958.151 euros per a esta línia d’ajudes, que no requerirà una nova convocatòria, en el supòsit de subscripció del conveni entre l’IVC i el Ministeri de Cultura per al foment de l’audiovisual en llengües cooficials.

**Produccions d’animació**

En l’àmbit de les produccions d’animació les ajudes s’establixen en tres categories diferents: llargmetratges i sèries d’animació; curtmetratges, pilot de sèrie i multiplataforma d’animació, i finalment, videojocs.

Al conjunt de les categories d’animació es destina la quantitat d’1.070.000 euros, que podrien arribar a la xifra d’1.118.151 euros, condicionat a la firma del conveni entre el Ministeri de Cultura i l’Institut Valencià de Cultura per a la transferència de fons per al foment de l’audiovisual en llengües cooficials.

Als llargmetratges i sèries d’animació es destinen 800.000 euros, amb un màxim de 400.000 euros per ajuda. Als curtmetratges, pilots de sèrie i multiplataforma es destinen 288.151 euros, amb un màxim de 60.000 euros per ajuda, condicionat a la firma del conveni entre el Ministeri de Cultura i l’IVC. Sense la firma del conveni són 240.000 euros. Per la seua part, els videojocs tindran ajudes per valor de 30.000 euros.

**Obres de ficció**

Per a les ajudes a la producció d’obres audiovisuals en la modalitat de ficció es destinen un total de 4.860.000, que es podrien incrementar fins als 5.680.00 euros, condicionats a la firma del conveni entre el Ministeri de Cultura i l’Institut Valencià de Cultura per a la transferència de fons per al foment de l’audiovisual en llengües cooficials.

En les modalitats de ficció s’establixen diverses categories. En llargmetratges de ficció A, s’inclouen pel·lícules que tinguen una duració igual o superior a seixanta minuts, i la destinació de les quals siga la projecció cinematogràfica o l’emissió televisiva (*TV movies*). A més, que la llengua majoritària siga el valencià (versió original en valencià) amb una participació mínima de l’empresa sol·licitant del 75 % de la coproducció.

En llargmetratges de ficció B s’inclouen pel·lícules que tinguen una duració igual o superior a seixanta minuts, tant si té com a destinació la projecció cinematogràfica com l’emissió televisiva (*TV movies*), que tinguen com a llengua majoritària el valencià (versió original en valencià), es trobe en règim de coproducció entre dos o més empreses i amb un pressupost superior a 750.000 euros.

Per a la modalitat de llargmetratges de ficció C s’inclouen pel·lícules que tinguen una duració igual o superior a seixanta minuts, tant si té com a destinació la projecció cinematogràfica com l’emissió televisiva (*TV movies*), que tinguen un pressupost superior a 750.000 euros.

Quant als llargmetratges de ficció D, s’inclouen pel·lícules que tinguen una duració igual o superior a seixanta minuts, tant si té com a destinació la projecció cinematogràfica com l’emissió televisiva (*TV movies*), que tinguen un pressupost superior a 1.200.000 euros.

Així mateix, la modalitat de minisèrie de ficció engloba obres de ficció estructurades entre 2 i 8 capítols i destinades a l’emissió exclusivament en un canal televisiu.

La quantitat que es destina a llargmetratges i minisèries és de 4.530.000 euros, condicionada a la firma del conveni amb el Ministeri al fet que puga augmentar un milió més, fins als 5.350.000 euros.

Per modalitats, els llargmetratges de ficció A tenen destinats 1.500.000 euros, condicionats a la firma del conveni, i 1.000.000 euros, sense la firma del conveni, amb un màxim de 500.000 euros per ajuda. Els llargmetratges de ficció B: 640.000 euros, amb un màxim de 320.000 euros per ajuda. Sense la firma del conveni, 320.000 euros. Els llargmetratges de ficció C: 960.000 euros, amb un màxim de 320.000 euros per ajuda. Els llargmetratges de ficció D: 1.600.000 euros, amb un màxim de 320.000 euros per ajuda. Les minisèries de ficció: 650.000 euros, amb un màxim de 325.000 € per ajuda.

Als curtmetratges de ficció i projectes multiplataforma es destinen 330.000 euros, amb un màxim de 40.000 euros per ajuda.

**Documentals**

Al gènere documental es destina un total de 770.000 euros, condicionat al fet que puga arribar als 860.000 euros, a la firma del conveni entre el Ministeri de Cultura i l’Institut Valencià de Cultura per a la transferència de fons per al foment de l’audiovisual en llengües cooficials.

En les ajudes a la producció documental s’establixen tres modalitats. D’una banda, en la modalitat llargmetratge documental A s’inclouen els que tinguen una duració superior a seixanta minuts, tant si té com a destinació la projecció cinematogràfica com l’emissió televisiva i la llengua majoritària de la qual siga el valencià. Als quals es destina 180.000 euros, amb la firma del conveni, i 90.000 euros sense la firma del conveni. En els dos casos amb un màxim de 90.000 euros per ajuda.

Per la seua banda, en la modalitat llargmetratge documental B, s’inclouen els que tinguen una duració superior a seixanta minuts, tant si té com a destinació la projecció cinematogràfica com l’emissió televisiva. Als quals es destina 360.000 euros, amb un màxim de 90.000 euros per ajuda. En total, a les dos categories de llargmetratges documentals es destinen 450.000 euros, que amb la firma del conveni amb el Ministeri de Cultura podria arribar als 540.000 euros.

Als curtmetratges documentals i projectes multiplataforma es destinen 320.000 euros, amb un màxim de 40.000 euros per ajuda.

Totes les sol·licituds es presentaran per via telemàtica a través del registre electrònic accessible des de la pàgina [web de l’IVC](http://ivc.gva.es/).

Fecha: 27/09/2025